google/wiki40b huggingface dataset:
Πάνος Αρμενάκας

Πρώιμη ζωή

Γεννήθηκε στο Νιούπορτ Μπιτς της Καλιφόρνιας, πριν μετακομίσει στο Σίδνεϊ της Αυστραλίας σε νεαρή ηλικία. Έχει Αμερικανική, Αυστραλιανή και Ελληνική υπηκοότητα.

Ακαδημίες

Ξεκίνησε την ποδοσφαιρική σταδιοδρομία του στην ακαδημία της Σίντνεϊ Ολίμπικ, αφού ανιχνεύτηκε σε ένα πάρκο από τον πρώην διεθνή, Τζιμ Πατίκα. Σε ηλικία έξι ετών, προσκλήθηκε να περάσει τρεις εβδομάδες προπόνησης με την ομάδα ελίτ τζούνιορ της Μπαρτσελόνα. Όσο ήταν στην Ευρώπη, προπονήθηκε επίσης με τη Μπόλτον.   Προπονήθηκε με τη Σχολή Ποδοσφαίρου της Μίλαν στο Σίδνεϊ, υπό τις οδηγίες των Αντρέα Ικάρντι και Μίσα Ράντοβιτς, πριν δοκιμαστεί με την πρώτη ομάδα της Μίλαν στις αρχές του 2010. Στα τέλη του 2010, μετακόμισε στην Ευρώπη, αρχικά στην Μπρέσια, πριν ενταχθεί στην Ακαδημία Νέων της Γουότφορντ.

Ουντινέζε

Αφού πέρασε δύο χρόνια με τη Γουότφορντ, ο Αρμενάκας υπέγραψε τριετή συμφωνία με την, επίσης ιδιοκτησίας Τζιαμπάολο Πότσο, Ουντινέζε. Υπογράφοντας με την ιταλική ομάδα, έγινε ο νεότερος Αυστραλός που υπογράφει ποτέ επαγγελματικό συμβόλαιο σε οποιοδήποτε από τα πέντε κορυφαία πρωταθλήματα στην Ευρώπη. Τον Νοέμβριο του 2015, υπέγραψε προέκταση του συμβολαίου του, που θα τον κρατήσει στην Ουντινέζε μέχρι το 2018.

Τουμπίζ (δανεισμός)

Τον Ιούλιο του 2017, πήγε ως δανεικός για ένα έτος στην Τουμπίζ της Πρώτης Κατηγορίας Β Βελγίου, ώστε να έχει την ευκαιρία να αποκτήσει χρόνο συμμετοχής ως βασικός.

Παναθηναϊκός

Μετά από δοκιμαστική περίοδο τριών εβδομάδων, υπέγραψε συμβόλαιο διάρκειας 2,5 ετών με τον Παναθηναϊκό στις αρχές Ιανουαρίου του 2019.

Διεθνής σταδιοδρομία

Αρχικώς,εκπροσώπησε την Ελλάδα σε επίπεδο Εθνικής Παίδων, παίζοντας σε δύο φιλικούς αγώνες ενάντια στην Τουρκία U-17 τον Αύγουστο του 2014.  
Στα τέλη του 2014, δέχτηκε μία κλήση από την Εθνική Αυστραλίας U17, ώστε να παίξει στο τουρνουά Nike International Friendlies του 2014 στις Ηνωμένες Πολιτείες,  όπου έκανε το ντεμπούτο του σε μία ήττα από τη Βραζιλία U17 το Νοέμβριο του 2014. Τον Οκτώβριο του 2015, επιλέχθηκε στην 21μελής αποστολή της Εθνικής Αυστραλίας U17 για το Παγκόσμιο Κύπελλο ποδοσφαίρου U17 του 2015 στη Χιλή. Κατά τη διάρκεια αυτής της περιόδου, επιλέχθηκε από τη The Guardian ως ένα από τα καλύτερα πενήντα νέα ταλέντα στο παγκόσμιο ποδόσφαιρο.
Ελευθερία Πλευρίτου

Καριέρα

Η Ελευθερία Πλευρίτου αγωνίζεται στον Ολυμπιακό ως περιφερειακή. Ξεκίνησε την καριέρα της από τον Ηρακλή.
Αν και νεαρή σε ηλικία, η Ελευθερία Πλευρίτου έχει καταφέρει πάρα πολλά. Πρόλαβε και συμμετείχε σε διοργάνωση με την Εθνική Γυναικών, κατακτώντας το χάλκινο μετάλλιο στο World League της Χιανγκτσού.
Επίσης, ήταν από τις κορυφαίες πολίστριες της εθνικής Νεανίδων που έγινε παγκόσμια πρωταθλήτρια στο Περθ (μπήκε στην καλύτερη επτάδα) της Νέων Γυναικών, που πήρε την τέταρτη θέση στο Ευρωπαϊκό του Τσέλιαμπινσκ και πήρε τρία ασημένια μετάλλια με τις ομάδες του Ολυμπιακού (Γυναίκες, Νέες Γυναίκες, Νεανίδες).
Ευαγγελία Συριοπούλου

Σπουδές, Καλλιστεία και Υποκριτική

Γεννήθηκε και μεγάλωσε στην Αθήνα. Τελειώνοντας το σχολείο σπούδασε νηπιαγωγός και μετά την ολοκλήρωση των σπουδών της ξεκίνησε να εργάζεται στο αντικείμενο των σπουδών της. Παράλληλα παρακολουθούσε μαθήματα υποκριτικής στο "Θέατρο των Αλλαγών", ενώ συμμετείχε στα Καλλιστεία των Δωδεκανήσων κερδίζοντας την πρώτη θέση με τίτλο Σταρ Δωδεκάνησα.
Το 2007 ξεκίνησε να σπουδάζει στην Ανώτερη Δραματική Σχολή του Εθνικού Θεάτρου από όπου αποφοίτησε τέσσερα χρόνια μετά, εγκαταλείποντας το επάγγελμα της νηπιαγωγού.

Θέατρο

Μετά την αποφοίτησή της, αποτέλεσε ένα από τα μέλη της θεατρικής ομάδας naan συμμετέχοντας σε διάφορες παραστάσεις. Πιο συγκεκριμένα το 2011 συμμετείχε στην παράσταση "Κρήτες", ενώ το 2012 στην παράσταση "Δον Κιχώτης". Το 2013 έλαβε μέρος σε τρεις παραστάσεις "Καλώς ήρθατε ντετέκτιβ Πουαρό", "Η άλλη αίσθηση" και "Βάκχες". Ακολούθησαν τα έργα "Η κοιμωμένη ξύπνησε", "Πράματα & Θάματα" το 2014.

Τηλεόραση

Το 2013 ύστερα από casting πήρε τον πρωταγωνιστικό ρόλο στην οικογενειακή σειρά Το σπίτι της Έμμας του MEGA παίζοντας δίπλα στους Γιάννη Μπέζο και Κάτια Δανδουλάκη. Τη επόμενη σεζόν πρωταγωνίστησε στην δραματική σειρά του Δημήτρη Αρβανίτη Δικαίωση στο ίδιο κανάλι. Το 2016 έκανε ένα πέρασμα από την κωμική σειρά Μην αρχίζεις την μουρμούρα. Από το 2016 μέχρι σήμερα πρωταγωνιστεί στην καθημερινή κωμική σειρά Έλα στη θέση μου στον ALPHA μαζί με τους Γιάννη Τσιμιτσέλη, Αθηνά Οικονομάκου και Μαρίνο Κόνσολο.

Κινηματογράφος

Το 2016 έκανε το κινηματογραφικό της ντεμπούτο στην ταινία του Θοδωρή Αθερίδη Τέλειοι Ξένοι έχοντας έναν από τους πρωταγωνιστικούς ρόλους. 
Το 2018 πρωταγωνίστησε στην ταινία "Αιγαίο SOS" μαζί με τους Θοδωρή Αθερίδη, Πάνο Βλάχο και Μιχάλη Λεβεντογιάννη.

Προσωπική Ζωή

Από το 2010 μέχρι σήμερα διατηρεί σχέση με τον οικονομολόγο Στράτο Πατσατζή.
Βιβλιοθήκη Τ.Ε.Ι. Σερρών

Ωράριο λειτουργίας

Η βιβλιοθήκη λειτουργεί από Δευτέρα έως Πέμπτη τις ώρες 08:30-19:00 και την Παρασκευή τις ώρες 08:30-15:00. Κατά τη διάρκεια των διακοπών (Χριστούγεννα, Πάσχα, Καλοκαίρι), η Βιβλιοθήκη λειτουργεί 8:30-14:30, ενώ στις επίσημες αργίες είναι κλειστή.
Αρχαίο θέατρο Ήλιδας

Περιγραφή μνημείου

Η ανασκαφική έρευνα έδειξε πως η πρώτη φάση του θεάτρου χρονολογείται στον 4ο αι. π.Χ., ενώ το θέατρο γνώρισε μετασκευές κατά τα ελληνιστικά και ρωμαϊκά χρόνια. Η λίθινη σκηνή του θεάτρου με το προσκήνιο και τα παρασκήνια αποτελούν τα παλιότερα της αρχαίας Ελλάδας, από κοινού με τα αντίστοιχα του Λυκούργειου στην Αθήνα. Στο προσκήνιο βρέθηκαν ορισμένες τάφροι και τρύπες –διάφορων διαστάσεων ακανόνιστα διατεταγμένες μεταξύ τους- η χρήση των οποίων είναι αβέβαιη. Στην πρόσοψη του προσκηνίου ήταν διακοσμημένη με ημικίονες. 
Το κοίλο του ήταν χωμάτινο και η χάραξή του παρουσίαζε ιδιομορφίες, πιθανότατα εξαιτίας του εδάφους. Δεν διέθετε λίθινες κερκίδες, όμως, υπήρχε μια σειρά λίθινων εδράνων (καθίσματα) στο κατώτερο μέρος κατά μήκος των παρόδων (πλαγίων εισόδων προς το αρχαίο θέατρο, από όπου έμπαινε ο χορός στη σκηνή) με τη γνωστή δομή που έχει από την αρχαιότητα. Το σκηνικό οικοδόμημα του θεάτρου ήταν ορθογώνιο και πιθανόν διώροφο. Η πρόσβαση στα έδρανα γινόταν από τις έξι λίθινες κλίμακες, οι οποίες διαιρούσαν το κοίλο σε επτά κερκίδες. 
Μία ακόμα σημαντική πληροφορία είναι η ύπαρξη αποχετευτικού συστήματος, κυρίως στα μέρη της ορχήστρας και της σκηνής για αποφυγή περιπτώσεων πλημμύρας. Ο υπόγειος αποχετευτικός αγωγός είχε τοποθετηθεί από το σημείο της ορχήστρας, κατευθυνόταν προς το ανατολικό άκρο της σκηνής και έπειτα βόρεια προς τον Πηνειό ποταμό, όπου αποχετεύονταν τα νερά.
Στα ρωμαϊκά χρόνια μερικές νέες κατασκευές προστέθηκαν στο αρχαίο θέατρο της Ήλιδας. Συγκεκριμένα, το δυτικό τμήμα της σκηνής και της παρόδου του ίδιου τμήματος τροποποιήθηκαν, οι οποίες καθιστούσαν αναγκαία την ύπαρξη ενός ακόμη αγωγού στο μπροστινό μέρος του προσκήνιου και μίας μακρόστενης δεξαμενής στα δυτικά για την περισυλλογή των υδάτων.

Ανασκαφές

Με βάση την ανασκαφική διαδικασία κοντά στη δυτική πάροδο του θεάτρου, προς το τμήμα της Αγοράς, πιθανολογείται ότι είχε ιδρυθεί το Ιερό του Διονύσου με το άγαλμα του θεού, το οποίο είχε φιλοτεχνίσει ο Πραξιτέλης. Από τις ανασκαφές προέκυψε κρηπίδωμα ημικυκλικού σχήματος, το οποίο εντάσσεται στα τέλη του 4ου αι. και οι ενδείξεις δείχνουν πως πρόκειται για ένα στεγασμένο κτίσμα. Μετά από έρευνες εντοπίστηκαν συστάδες τάφων σε υψηλότερο επίπεδο, ύστερης ρωμαϊκής εποχής κιβωτιόσχημων και κεραμόσκεπων τύπων. Μερικές παρόμοιες συστάδες τάφων ύστερων εξίσου ρωμαϊκών χρόνων, βρέθηκαν στη σκηνή αλλά και στις παρόδους, στην περιοχή γύρω από το θέατρο, αλλά και δυτικά μέχρι το σημείο της Αγοράς. Το γεγονός αυτό, φανερώνει τη διακοπή της λειτουργίας του θεάτρου για ορισμένο διάστημα κατά τα ύστερα ρωμαϊκά χρόνια, αλλά και ένα είδος παρακμής της πόλης. 
Κατά την ελληνιστική και ρωμαϊκή εποχή δημιουργήθηκε στο χώρο του θεάτρου ένα εκτεταμένο σύστημα κατοικιών. Το θέατρο αναφέρεται από τον περιηγητή Παυσανία κατά το δεύτερο μισό του 2ου αι., όταν επισκέφθηκε την περιοχή της Ήλιδας. Έναν αιώνα αργότερα η περιοχή μετατράπηκε σε νεκροταφείο.
Παύλος Κοντογιαννίδης

Καριέρα

Είναι απόφοιτος της Δραματικής Σχολής Θεσσαλονίκης.
Έχει εργασθεί ως παραγωγός ραδιοφώνου στην ΕΡΑ ΣΠΟΡ και στον ΑΝΤ1, ενώ ασχολείται και με το τραγούδι. Έχει συμμετάσχει σε αρκετές βιντεοταινίες και τηλεταινίες ενώ έχει εμφανιστεί και σε τηλεοπτικές εκπομπές και τηλεπαιχνίδια. Ερμήνευσε δεκάδες ρόλους του παγκόσμιου και του κλασικού ελληνικού ρεπερτορίου, ενώ ενσάρκωσε ορισμένους χαρακτηριστικούς τύπους σε σίριαλ της τηλεόρασης. Έχει τιμηθεί με τρία θεατρικά και ένα κινηματογραφικό βραβείο.
Εκλέχθηκε βουλευτής στις πρώτες εκλογές του 2012 με τους Ανεξάρτητους Έλληνες, αλλά δεν κατάφερε να επανεκλεγεί στις δεύτερες εκλογές, τον Ιούνιο του 2012. Τον Δεκέμβριο του 2018 ανακοίνωσε την ίδρυση του κόμματος «Κίνημα Φτωχών Ελλάδας».
Διοργανώσεις Ε.Σ.Κ. Ανατολικής Στερεάς και Εύβοιας 1996–97

Α΄ Κατηγορία Ανδρών

Στην Α΄ Κατηγορία μετείχαν 10 ομάδες. Ο Γ.Σ. Ιτέας κατέκτησε το πρωτάθλημα και την συμμετοχή στο Πρωτάθλημα Ανόδου για την Γ΄ Εθνική.
Κωνσταντίνος Τερτίπης

Βιογραφία

Ήταν νεότερος αδερφός του στρατιωτικού Δημητρίου Τερτίπη που καταγόταν από τη [[Στυλίδα]. Ο Κωνσταντίνος Τερτίπης εξελέγη βουλευτής Τρικάλων με το Λαϊκό Κόμμα το 1915 και στις εκλογές του 1920. Χρημάτισε υπουργός Γεωργίας στην κυβέρνηση του Δημητρίου Γούναρη από τις 26 Μαρτίου 1921 ως τις 2 Μαρτίου 1922.
Έντμουντ Λόρενς

Καριέρα προτού γίνει Γενικός Κυβερνήτης

Ο Λόρενς δίδαξε σε σχολεία πρωτοβάθμιας εκπαίδευσης στο νησί ανάμεσα στο 1951 και 1954. Αποφοίτησε από το Πανεπιστήμιο του Λονδίνου το 1966 με πτυχίο στις Οικονομικές Επιστήμες. Εν συνεχεία δίδαξε στο Κολέγιο Ουόλμπρουκ (Walbrook College) από το 1967 ως το 1969. Επέστρεψε στην Καραϊβική, όπου ανέπτυξε καριέρα στον τραπεζικό και επιχειρηματικό τομέα.
Το 1970 ο Σερ Έντμουντ ίδρυσε την Εθνική Τράπεζα του Αγίου Χριστόφορου-Νέβις-Ανγκουίλας ΕΠΕ (SKNANB), η οποία έγινε η μεγαλύτερη τράπεζα αυτοχθόνων στην Καραϊβική. Ίδρυσε επίσης και άλλα τραπεζικά ιδρύματα, όπως την Εθνική Τράπεζα  National Bank Trust Company (NBTC) το 1972, την ασφαλιστική εταιρεία National Caribbean Insurance Company (NCIC) το 1973 και την Εταιρεία Ενυπόθηκων Δανείων και Επενδύσεων (St. Kitts and Nevis Morgtage and Investment Company) το 2001.
Είναι ιδρυτικό μέλος της Διοικούσας Επιτροπής των επικεφαλής Εμπορικών Τραπεζών από αυτόχθονες (Standing Committee of Chief Executives of Indigenous Commercial Banks, σημερινή Ένωση Τραπεζών της Καραϊβικής (Caribbean Association of Banks) που υπάγεται στην CARICOM. Σήμερα συνεχίζει να είναι μέλος σε μη κερδοσκοπικούς οργανισμούς.

Τιμές

Το 2010 διορίστηκε από τη βασίλισσα Ελισάβετ Β΄ Ιππότης του Τάγματος του Αγίου Μιχαήλ και του Αγίου Γεωργίου, σε αναγνώριση των υπηρεσιών του στον τραπεζικό και στον οικονομικό τομέα.

Προσωπική ζωή

Είναι Μεθοδιστής στο θρήσκευμα και παντρεμένος με τη Λαίδη Χάλντα (Hulda). Έχουν 6 παιδιά.
Κάτω Σούλι Αττικής

Ο οικισμός Αύρα

Βορειοανατολικά του Κάτω Σουλίου, πάνω στο δρόμο που συνδέει το Κάτω Σούλι με το μικρό λιμανάκι της Αγίας Μαρίνας, βρίσκεται ο οικισμός Αύρα. Είναι μικρός οικισμός που αποτελείται από νεόκτιστα κυρίως σπίτια. Ο πληθυσμός του είναι 235 κάτοικοι σύμφωνα με την απογραφή του 2001.
Νύσσα (σύζυγος του Νικομήδη Γ΄)

Βιογραφία

Ήταν κόρη τού Αριαράθη ΣΤ΄ της Καππαδοκίας και της Λαοδίκης, κόρης τού Μιθριδάτη Ε΄ τού Πόντου. Αδέλφια της ήταν ο Αριαράθης Ζ΄ και ο Αριαράθης Η΄.
Είχε το όνομα της εκ πατρός μάμμης της Νύσσας Β΄, κόρης τού Φαρνάκη Α΄ τού Πόντου. Οι γονείς της ήταν εξαδέλφια: η Νύσσα Β΄ ήταν αδελφή τού Μιθριδάτη Ε΄. Η Νύσσα Γ΄ γεννήθηκε και μεγάλωσε στην Καππαδοκία. Σε άγνωστη εποχή παντρεύτηκε τον Νικομήδη Γ΄ της Βιθυνίας (βασ. 127-94). Ήταν συγγενείς, καθώς οι οικογένειές τους είχαν επιγαμίες με τους Σελευκίδες, τους Αντιπατρίδες και τους μετά από αυτούς Αντιγονίδες. Έτσι η Νύσσα έγινε βασίλισσα της Βιθυνίας. 
Δεν γνωρίζουμε πολλά για τη ζωή της. Αργότερα ο Νικομήδης Γ΄ νυμφεύτηκε τη μητέρα της. Αυτό θα έγινε μετά από το τέλος της Νύσσας ή αφού τη διαζεύχθηκε.
Five Nights at Freddy's

Υποδοχή

Το πρώτο παιχνίδι ήταν εξαιρετικά επιτυχημένο τόσο σε πωλήσεις όσο και σε κριτικές. Έγινε το αντικείμενο πολλών δημοφιλών "Ας παίξουμε" βίντεο στο YouTube και είχε αρκετή επιτυχία ώστε να το ακολουθήσουν τρεις συνέχειες. Το παιχνίδι αγαπήθηκε από τους κριτικούς και θεωρήθηκε μια ξεχωριστή εκδοχή του τρόμου. Με ιδιαίτερη έμφαση στην απλοϊκή σχεδίαση του, ο τρόπος παιχνιδιού και η αισθητική του συνέβαλαν σε μια συνολική αίσθηση του φόβου και της παράνοιας. Το Five Nights at Freddy's ήταν το παιχνίδι με τις μεγαλύτερες πωλήσεις στο Desura για την εβδομάδα που έληξε στις 18 Αυγούστου 2014. Τρεις συνέχειες κυκλοφόρησαν, το Five Nights at Freddy's 2, το Five Nights at Freddy's 3 και το Five Nights at Freddy's 4 και δέχθηκαν την ανάλογη αποδοχή.
Λατινική Kοιλάδα

Η Λατινική Kοιλάδα (ιταλικά: Valle Latina) είναι μια ιταλική γεωγραφική και ιστορική περιοχή που εκτείνεται από το νότο της Ρώμης μέχρι το Κασίνο, που αντιστοιχεί στην ανατολική περιοχή του αρχαίου ρωμαϊκού Λάτιου (Latium).  Οι κύριες πόλεις της κοιλάδας είναι οι Φροζινόνε, Κασίνο, Σώρα και Αλάτρι.
Εκλογές στο Χονγκ Κονγκ

Στο Χονγκ Κονγκ διεξάγονται εκλογές για βουλή και για περιφερειακά συμβούλια.
Στις άμεσες εκλογές δικαίωμα ψήφου έχουν όσοι είναι 18 ετών για το ήμισυ της βουλής και την πλειοψηφία των εδρών σε 18 επαρχιακά συμβούλια. Οι ψηφοφόροι θα πρέπει να είναι μόνιμοι κάτοικοι και να έχουν ζήσει στο Χονγκ Κονγκ για τα 7 προηγούμενα έτη. Στις έμμεσες εκλογές λαμβάνουν μέρος 220.000 μέλη από λειτουργικές εκλογικές περιφέρειες και μία 800 μελή επιτροπή .
Στις 22 Νοεμβρίου 2015 έγιναν και εκλογές για την ανάδειξη των μελών στα 18 περιφερειακά συμβούλια. Ο αριθμός των ψηφοφόρων που προσήλθαν στις κάλπες ήταν ρεκόρ (το 47% των εγγεγραμμένων ψηφοφόρων στους εκλογικούς καταλόγους). Το στρατόπεδο που είναι φίλα προσκείμενο στο Πεκίνο διατήρησε τον έλεγχο όλων των 18 συμβουλίων και μεγαλύτερο κόμμα παρέμεινε ο Δημοκρατικός Συνασπισμός για την Καλυτέρευση και την Πρόοδο του Χονγκ Κονγκ (DAB).

2016

Οι πιο πρόσφατες βουλευτικές εκλογές για νομοθετικό συμβούλιο διεξήχθησαν στις 4 Σεπτεμβρίου 2016.

2012

Εκλογές για Νομοθετικό Συμβούλιο έγιναν στις 9 Σεπτεμβρίου 2012.
Στάιρ

Ιστορία

Πολλά ευρήματα δείχνουν ότι η περιοχή γύρω από το Steyr κατοικούνταν ήδη στην εποχή του σιδήρου. Τον 6ο αιώνα, η περιοχή είχε καταληφθεί από φυλές της Βαυαρίας και αργότερα ανήκε στην περιοχή του Δούκα Tassilo της Βαυαρίας, ο οποίος ίδρυσε το μοναστήρι Kremsmünster. Μεταξύ των διάσημων κατοίκων και επισκεπτών του Στάιρ συμπεριλαμβάνονται οι Franz Ferdinand, που έγραψαν εδώ το Trout Fish-Fry, και ο συνθέτης Άντον Μπρούκνερ. Η πόλη ήταν και έδρα της βιομηχανίας Steyr Daimler Puch.
Μιράντα

Πλοκή

Η Σάρα είναι παντρεμένη με τον Μπρούνο Μουρίγιο, που τις κάνει τη ζωή κόλαση. Ο Μπρούνο, είναι ένας 50άρης, άπιστος προς τη Σάρα και πιστεύει ακράδαντα ότι τα χρήματα μπορούν να αγοράσουν τα πάντα, ακόμα και την αγάπη. Η Σάρα καταπιέζει την απογοήτευση της και θυσιάζει την ευτυχία της, προκειμένου να δώσει στα παιδιά της, Μιράντα, Αντρές, και Πάολα, ένα σταθερό σπίτι.
Για να κάνει τα πράγματα χειρότερα με την Σάρα, ο Μπρούνο δεν την αφήνει να τον χωρίσει. Απλά, όταν η Σάρα παραιτείται από την ζωή χωρίς αγάπη, ο Χοακίν, η αγάπη της ζωής της, επιστρέφει. Παρά το γεγονός ότι η κόρη της Σάρα, Μιράντα είναι μια ζωηρή και έξυπνη νεαρή γυναίκα, που έχει ερωτευτεί με έναν άνδρα παρόμοιο με τον Μπρούνο.
Ο αρραβωνιαστικός της, ο Πατρίσιο, είναι ένας φιλόδοξος και υποκριτικός άνθρωπος που την απατά με την αδελφή της Πάολα. Ενώ Μπρούνο υποστηρίζει την σχέση της Μιράντα, γιατί ο Πατρίσιο είναι ο γιος του καλύτερου φίλου του, η Σάρα φοβάται για το μέλλον της κόρης τους. Όταν συναντά τον Αλεχάντρο, η Μιράντα έχει αμφιβολίες για τα αισθήματα της για τον Πατρίσιο γιατί με τον Αλεχάντρο έχουν μια ισχυρή έλξη.
Queer as Folk (βρετανική τηλεοπτική σειρά)

Βραβεία/Διακρίσεις

Η σειρά έλαβε υποψηφιότητα για τέσσερα βραβεία BAFTA: μοντάζ, ήχου, μουσικής και Α' Ανδρικού ρόλου (Έινταν Γκίλεν).
Επίσης, σύμφωνα με την εφημερίδα Guardian, ανήκει στις 50 καλύτερες δραματικές σειρές όλων των εποχών, λαμβάνοντας τη 13η θέση.
Κωνσταντίνος Βουδούρης

Βιογραφία

Σπούδασε Νομικά και ασχολήθηκε αρχικά με τη δημοσιογραφία. Στη συνέχεια άσκησε το δικηγορικό επάγγελμα στην Αθήνα και ανέλαβε διευθυντής στο Υπουργείο Περιθάλψεως. Το 1922 διορίστηκε Νομάρχης Αργολιδοκορινθίας, θέση στην οποία έμεινε ως το 1923.
Εξελέγη βουλευτής Ολυμπίας (1923, 28) και αργότερα (1932, 51) Μεσσηνίας .
Εξελέγη για πρώτη φορά βουλευτής το 1923 και μετά στις εκλογές του 1928 με το Εθνικόν Δημοκρατικόν Κόμμα του Κονδύλη. Επανεξελέγη βουλευτής με το Αγροτικόν Εργατικόν Κόμμα στις εκλογές του 1932. Στην κυβέρνηση Παπαναστασίου υπηρέτησε ως υφυπουργός Συγκοινωνίας από τις 26 Μαΐου 1932 ως τις 5 Ιουνίου 1932.
Ήταν επίσης αντιπρόεδρος της Βουλής από τις 2 Νοεμβρίου 1932 ως τις 29 Ιανουαρίου 1933.
Το 1946 κατήλθε υποψήφιος βουλευτής Μεσσηνίας με τον Συνδυασμό Κόμματος Φιλελευθέρων και δεν εξελέγη, συγκεντρώνοντας 1.489 ψήφους. Στις εκλογές του 1951 εξελέγη βουλευτής Μεσσηνίας με την ΕΠΕΚ και το 1956 με το ΔΚΕΛ.
Από το 1945 ως το 1947 ήταν πρόεδρος του ΙΚΑ.
Απεβίωσε στο νοσοκομείο "Ευαγγελισμός" το 1962 έπειτα από μακρά και επώδυνη ασθένεια και κηδεύτηκε στο Πρώτο Νεκροταφείο Αθηνών. Τον νεκρό αποχαιρέτησε ο ίδιος ο Γεώργιος Παπανδρέου εκ μέρους της Ένωσης Κέντρου.
Εθνόσημο του Μάλι

To εθνόσημο του Μάλι έχει κυκλικό σχήμα και καθιερώθηκε στις 20 Οκτωβρίου 1973. Το ρητό που φέρει είναι το εθνικό σύνθημα της χώρας στα γαλλικά («Un Peuple, Un But, Une Foi», που σημαίνει «Ένας Λαός, Ένας Στόχος, Μία Πίστη»).
Το φόντο του είναι γαλάζιο. Στο μέσο του εμβλήματος βρίσκεται το τζαμί του Djenne, χρυσού χρώματος και από κάτω ένα αρπακτικό πτηνό ενώ πετάει, επίσης σε χρυσό χρώμα. Εικονίζεται επίσης ο ήλιος που ανατέλλει και μπροστά από τον ήλιο δύο διασταυρούμενα τόξα, τα οποία λυγίζονται από το βέλος. Με λευκό χρώμα αναγράφεται στα γαλλικά το όνομα της χώρας «Republique du Mali» (Δημοκρατία του Μάλι) από επάνω και το ρητό «Un Peuple, Un But, Une Foi» από κάτω, με κεφαλαία μαύρα γράμματα.
Μαρία Σοφία της Βαυαρίας

Βιογραφία

Γεννήθηκε στις 4 Οκτωβρίου 1841 και ήταν ένα από τα δέκα παιδιά του Μαξιμιλιανού-Ιωσήφ δούκα στη Βαυαρία και της Πριγκίπισσας Λουδοβίκας.
Το 1859 η Μαρία παντρεύτηκε τον τότε διάδοχο του Βασιλείου των Δύο Σικελιών και Δούκα της Καλαβρίας, Φραγκίσκο. Ο γάμος θεωρούνταν αποτέλεσμα πολιτικής συμμαχίας, καθώς ο Φερδινάνδος Β΄, πατέρας του Φραγκίσκου, επιθυμούσε την προσέγγιση με την Αυτοκρατορία της Αυστρίας. Λίγους μήνες μετά το γάμο, ο Φερδινάνδος πεθαίνει, και στο θρόνο ανεβαίνει ο σύζυγος της Μαρίας, Φραγκίσκος Β΄. Έτσι, η Μαρία απέκτησε τον τίτλο της Βασίλισσας.
Το 1860, έπειτα από την απώλεια της Νάπολης από τις δυνάμεις του Τζουζέπε Γκαριμπάλντι, η Μαρία αναγκάστηκε να εγκαταλείψει την πόλη μαζί με τον σύζυγό της, βρίσκοντας καταφύγιο στο φρούριο της πόλης Γκαέτα, 80 χιλιόμετρα μακριά από την Νάπολη. Στις αρχές του 1861 οι δυνάμεις του Βίκτωρ Εμμανουήλ Β΄ κατάφεραν να νικήσουν τους αμυνόμενους στην Γκαέτα, όμως η Μαρία Σοφία λόγω της στάσης της κέρδισε τη φήμη της "πολεμίστριας βασίλισσας".
Κατά την εξορία που ακολούθησε στη Ρώμη, ερωτεύθηκε ένα αξιωματικό της παπικής φρουράς, τον Αρμάντ ντε Λαγουέις, και έμεινε έγκυος από αυτόν. Η κόρη που γέννησε δόθηκε στην οικογένεια των Λαγουέις και η Μαρία Σοφία δεν την ξαναείδε ποτέ. Έπειτα, ξαναέμεινε έγκυος, αυτή τη φορά από το σύζυγό της, και γέννησε στις 24 Δεκεμβρίου 1869 την Μαρία Χριστίνα Πία. Ωστόσο, μετά από τρεις μήνες η κόρη της πέθανε, στις 28 Μαρτίου 1870.
Το 1870, με την πτώση της Ρώμης στις ιταλικές δυνάμεις, ο Φραγκίσκος και η Μαρία Σοφία κατέφυγαν στη Βαυαρία. Ο σύζυγός της πέθανε το 1894 κι εκείνη στις 19 Ιανουαρίου 1925. Λέγεται ότι κατά τα χρόνια της εξορίας της αναμίχθηκε στην δολοφονία του Ιταλού βασιλιά Ουμβέρτου Α΄ το 1900 και ότι κατά τον Α΄ Παγκόσμιο Πόλεμο υποστήριξε την Γερμανία και την Αυστροουγγαρία, όταν εκείνες πολεμούσαν την Ιταλία, ελπίζοντας ότι μία νίκη τους θα επανέφερε πίσω το Βασίλειο των Δύο Σικελιών.
Λακτόζη

Η λακτόζη είναι ένα σάκχαρο που βρίσκεται κυρίως στο γάλα και σχηματίζεται από γαλακτόζη και γλυκόζη. Ανάλογα με το είδος και την προέλευση του γάλακτος, η λακτόζη αποτελεί το 2-8% του βάρους του.

Χημεία

Η λακτόζη είναι δισακχαρίτης αποτελούμενος από ένα μόριο γαλακτόζης και ένα μόριο γλυκόζης, ενωμένα μεταξύ τους με β-1→4 γλυκοζιτικό δεσμό. Η συστηματική ονομασία της είναι β-D-γαλακτοπυρανοζυλο-(1→4)-D-γλυκόζη. Το μόριο της γλυκόζης μπορεί να έχει την μορφή είτε α-πυρανόζης είτε β-πυρανόζης, ενώ η γαλακτόζη απαντάται μόνο στην μορφή β-πυρανόζης. Συνεπώς, οι ονομασίες α-λακτόζη και β-λακτόζη αναφέρονται αποκλειστικά στις ανωμερείς μορφές του δακτυλίου της γλυκοπυρανόζης.
Η λακτόζη μπορεί να υποστεί υδρόλυση και να διασπαστεί σε γλυκόζη και γαλακτόζη. Σε αλκαλικό διάλυμα μπορεί να ισομερειωθεί σε λακτουλόζη. Με καταλυτική υδρογόνωση της λακτόζης παράγεται η λακτιτόλη, μια πολυαλκοόλη που χρησιμοποιείται ως γλυκαντική ουσία.

Μεταβολισμός

Τα βρέφη των θηλαστικών τρέφονται με το μητρικό γάλα, το οποίο είναι πλούσια πηγή λακτόζης. Ωστόσο η λακτόζη δεν μπορεί να αξιοποιηθεί απευθείας από τον οργανισμό. Γι'αυτό το έντερο εκκρίνει το ένζυμο λακτάση, που διασπά το μόριο της λακτόζης στα δύο απλά σάκχαρα γαλακτόζη και γλυκόζη, τα οποία μπορούν στη συνέχεια να απορροφηθούν από τον οργανισμό.
Επειδή το γάλα είναι σχεδόν αποκλειστική πηγή λακτόζης, τα περισσότερα θηλαστικά σταματούν να παράγουν το ένζυμο λακτάση όσο μεγαλώνουν και παύουν την κατανάλωση γάλακτος. Ειδικά όμως στους ανθρώπους, η συνεχιζόμενη κατανάλωση γάλακτος από βοοειδή και αιγοπρόβατα, καθώς και γαλακτοκομικών ειδών που παρασκευάζονται από αυτό, έχει συνήθως ως αποτέλεσμα να συνεχίζεται η παραγωγή λακτάσης από τον οργανισμό ακόμη και σε μεγάλη ηλικία, επιτρέποντας έτσι την διάσπαση της λακτόζης.
Είτε λόγω κληρονομικών παραγόντων είτε λόγω μακραίωνης απουσίας γαλακτοκομικών προϊόντων από τη διατροφή συγκεκριμένων πληθυσμών, είναι ενδεχόμενο σε πολλά άτομα να απουσιάζει το γονίδιο της λακτάσης. Υπολογίζεται ότι αυτό συμβαίνει περίπου στο 30% των Ευρωπαίων και σε πάνω από 70% του πληθυσμού της Ασίας, Αφρικής και Ωκεανίας. Το αποτέλεσμα είναι να δημιουργείται δυσανεξία στη λακτόζη, δηλαδή να μην μπορεί ο οργανισμός να πέψει το γάλα και να αφομοιώσει τη λακτόζη. Σε περίπτωση κατανάλωσης γάλακτος ή γαλακτοκομικών ειδών η δυσανεξία αυτή εκδηλώνεται με γαστρεντερικά συμπτώματα όπως κοιλιαλγίες, δυσφορία, πρήξιμο και έντονη δημιουργία αερίων.

Χρήσεις

Η λακτόζη βρίσκει πολλές εφαρμογές στη βιομηχανία τροφίμων. Χρησιμοποιείται σε γλυκά και άλλα προϊόντα ζαχαροπλαστικής, σε ζύμες και ψωμιά, ακόμη και σε λουκάνικα, γιατί βελτιώνει τη γεύση και δίνει όγκο στο σκεύασμα.
Βραχίονας

Οστά

Το βραχιόνιο είναι ένα από τα τρία μακρά οστά του βραχίονα. Συνενώνεται με την ωμοπλάτη στην άρθρωση του ώμου και με τα άλλα μακρά οστά του βραχίονα, την ωλένη και την ακτίνα στην άρθρωση του αγκώνα. Ο αγκώνας είναι ο αρθρωτός σύνδεσμος μεταξύ του άκρου του βραχίονα και των άκρων της ακτίνας και της ωλένης. Το βραχιόνιο δεν μπορεί να σπάσει εύκολα. Η δύναμή του επιτρέπει να σηκώσει 140 κιλά.

Μύες

Ο βραχίονας χωρίζεται από ένα στρώμα περιτονίας (γνωστό ως πλευρικό και μεσαίο ενδομυϊκό διαχωρισμό) που διαχωρίζει τους μυς σε δύο οστεοφασικά διαμερίσματα: το πρόσθιο και το οπίσθιο διαμέρισμα του βραχίονα. Η περιτονία συγχωνεύεται με το περιόστεο (εξωτερικό στρώμα των οστών) του βραχιονίου.
1001 Γκαούσια

Φυσικά χαρακτηριστικά

Η μέση διάμετρος της Γκαούσιας εκτιμάται σε 74,66 χιλιόμετρα. O φασματικός τύπος της είναι PC, ενώ το άλβεδό της είναι 0,039. Είναι άγνωστο αν και με ποια περίοδο περιστρέφεται η Γκαούσια γύρω από τον εαυτό της.